Ludwig von Mises

Ludwig Heinrich Edler von Mises (1881–1973) var en østerrikskfødt amerikansk økonom som var en av de viktigste representanter for «den østerrikske skolen» innenfor samfunnsøkonomi.

Mises ble født i Lemberg I Østerrike (nå Lviv i Ukraina). Familien flyttet til Wien da han fremdeles var ganske liten, og han studerte ved Universität Wien, hvor han siden ble professor. Hans økonomiske verker var et forsvar av den subjektive tradisjonen av den østerrikske skolen i fotsporene av Carl Menger. Hans arbeid innen politikk og økonomisk politikk var for liberalismen og et forsvar for det frie marked, og samtidig et angrep på både sosialisme, nasjonalsosialisme, fascisme og kommunisme. 

Den økonomisk-sosiologisk Human Action, a Treatise on Economics (1949), en revidert utgave av hans tidligere bok Nationalökonomie (1940), regnes som hans hovedverk. Som et konseptuelt grunnlag for sin tilnærming til samfunnsøkonomi, forutsetter Mises at mennesker handler rasjonelt og motivert, men med begrenset informasjon og en usikker framtid foran seg. En av de mest banebrytende aspektene ved verket, er at han behandler markedet som en dynamisk prosess, ikke en som tilstand.

I 1920-årene fremsatte han sterk kritikk av sosialisme og planøkonomi, først i artikler og senere i boken Gemeinwirtschaft (1922), utgitt på engelsk i 1936 som Socialism: An Economic and Sociological Analysis. Her var hans standpunkt at en sentralstyrt planøkonomi ikke kan allokere ressurser optimalt, for hvis staten eier produksjonsmidlene, kan ikke disse prises på en rasjonell måte. Han argumenterte med at korrekt markedspris er et uttrykk for enkeltmenneskers motiverte handlinger, og den kan ikke beregnes av noen form for byråkrati.

Han utførte også banebrytende arbeid med den østerrikske konjunktursyklusteorien. I boken Theorie des Geldes und der Umlaufsmittel (1912) tar Mises utgangspunkt i den subjektive, østerrikske verditeorien og utleder hvordan perioder med ekspansiv pengepolitikk, kunstig lav rente og unormal kredittvekst bygger opp finansielle ubalanser som senere vil utløse resesjon eller depresjon. Boken bidro til å etablere Mises som en anerkjent samfunnsøkonom.

Mises var en kompromissløs forsvarer av gullstandarden, til tross for at han anerkjente dens svakheter. Etter hans mening ville kjøpekraften til penger uten dekning i realverdi (fiat-penger) bli offer for politisk spill og følgelig ikke være tilstrekkelig stabile. Idealet hans var penger med en kjøpekraft som varierte med tilbudet av varer i markedet, men som ikke ble påvirket av tilgangen på penger. Selv om Mises aldri anerkjente det selv, er et slikt pengesystem i praksis ganske likt moderne fiat-pengesystemer med nominelle inntektsmål.

Han flyttet fra Østerrike til Sveits i 1934 hvor han ble professor ved IHEID. Der ble han også gift. I 1940 valgte paret å emigrere til USA. Valget ble tatt på bakgrunn av hans jødiske bakgrunn og tysk fremmarsj i Europa.

Han var stefar til Gitta Sereny.

 Viktige verker 
 Theorie des Geldes und der Umlaufmittel (1912)
 Die Gemeinwirtschaft (1922)
 Grundprobleme der Nationalökonomie (1933)
 Human action (1949) (egentlig en utbygget versjon av Nationalökonomie (1940))
 Socialism – An Economic and Sociological Analysis (1936) (engelsk oversettelse fra Die Gemeinwirtschaft: Untersuchungen über den Sozialismus)



 Referanser 

 Eksterne lenker 

 Ludwig von Mises: en biografisk skisse
 Ludwig von Mises 1881-1973
 Ausführliche Informationen über Leben und Werk von L. v. Mises
 Website über die Österreichische Schule der Nationalökonomie
 Das Ludwig von Mises-Institut in den USA mit unzähligen Onlineausgaben seiner Werke (engl.)
 Ludwig von Mises instituttet i Norge 

Kategori:Personer fra Lviv
Mises, Ludwig von
Kategori:Samfunnsøkonomer
Kategori:Østerrikske professorer
Kategori:Sakprosaforfattere
Kategori:Migranter til USA